
ACORD 103/2006, DE 5 D’ABRIL, DEL PLE DEL CONSELL DE L’AUDIOVISUAL DE CATALUNYA
Expedient núm. 03/O/06  Sol·licitud de pròrroga  de l’adjudicació de Ràdio el Masnou (87.7 MHz)

1. Antecedents

1. El 19 de gener de 2006 el senyor Eugeni Sallent Garriga, en nom i representació de la societat Ràdio El Masnou-Maresme, SA  ha tramés a aquest Consell un escrit (registre entrada 76/2006) en el qual sol·licita que li sigui atorgada la pròrroga de la concessió de la gestió indirecta del servei de radiodifusió sonora en ones mètriques amb modulació de freqüència 87.7 MHz de la qual diu que és titular.

2. Per aquest motiu, de conformitat amb el que estableix l’article 13 de la Llei 2/2000, de 4 de maig, així com l’article 4 de la Llei 30/1992, de 26 de novembre, regulen els principis de col·laboració i auxili que han de presidir les relacions entre les administracions, el Ple del Consell en la sessió de 16 de febrer de 2006, va adoptar l’Acord núm. 55/2006 mitjançant el qual es va demanar còpia confrontada de l’expedient administratiu corresponent  a la concessió de la gestió indirecta del servei de radiodifusió sonora en ones mètriques amb modulació de freqüència adjudicada a la societat Ràdio El Masnou-Maresme, SA.(87.7 MHz)

3. Aquest acord es va comunicar al conseller primer de la Generalitat de Catalunya el 17 de febrer de 2006.

4. El 9 de març de 2006 s’ha rebut escrit (registre entrada 612/2006) del conseller primer en el que s’adjunta còpia confrontada de l’expedient administratiu corresponent  a la concessió de la gestió indirecta del servei de radiodifusió sonora en ones mètriques amb modulació de freqüència adjudicada a la societat Ràdio El Masnou-Maresme, SA.(87.7 MHz).

5. Analitzat l’expedient administratiu s’observa que el 23 de gener de 1996 el Govern de la Generalitat va atorgar a Ràdio el Masnou-Maresme, SA amb caràcter provisional l’adjudicació d’una emissora de freqüència modulada de tipus comercial, a la localitat del Masnou, en la freqüència 87.7 MHz, situació de provisionalitat que encara es manté fins a la data d’avui. Aquest atorgament porta implícit el no inici regular d’emissions fins a l’adjudicació definitiva. 

 2. Consideracions jurídiques
1. Els Decrets 79/1989 i 80/1989, de 4 d’abril, ara derogats, regulaven el procés i  l’exercici, mitjançant concessió, del servei públic de radiodifusió sonora per ones mètriques amb modulació de freqüència, pel que feia al procés d’adjudicació de les concessions, i també les obligacions que s’imposaven al concessionari.

L’article 7 de decret establia que el procés concessional tenia dues fases en el moment de l’adjudicació. Una de provisional prèvia a la concessions i una altra d’adjudicació definitiva que s'atorgava un cop aprovat el corresponent projecte tècnic de les instal·lacions i superada la reglamentària inspecció d'aquesta. També, establia que només l'acord mitjançant el qual s’elevava a definitiva l'adjudicació de la concessió permetia a l'adjudicatari l'inici regular d'emissions, d'acord amb els condicionaments particulars del mateix títol i amb la normativa reguladora del servei de radiodifusió que li era d'aplicació. 

Posteriorment, es va aprovar el Decret 269/1998, de 21 d’octubre, mitjançant el qual es regula el règim jurídic del servei de radiodifusió sonora en ones mètriques amb modulació de freqüència, de caràcter comercial, a l'àmbit territorial de Catalunya el qual derogava els dos decrets esmentats. En aquest cas, s’adequava la fórmula de l’adjudicació provisional de la concessió administrativa a la llei de Contractes de les administracions públiques i, per tant, regula una adjudicació definitiva condicionada a l'aprovació del projecte tècnic i a l'atorgament, per part de l'Administració competent, de la preceptiva autorització de posada en funcionament de l'emissora o acta de conformitat. 

En aquests moments, com ja s’ha dit, Ràdio El Masnou-Maresme, SA disposa d’una concessió provisional emparada per la tramitació prevista als Decrets 79/1989 i 80/1989, de 4 d’abril, i resta pendent de l’adjudicació definitiva de la concessió administrativa del Govern de la Generalitat de Catalunya.

3. El sol·licitant ha tramés a aquest Consell l’escrit en el que demana que li sigui atorgada la pròrroga de la concessió de la gestió indirecta del servei de radiodifusió sonora en ones mètriques amb modulació de freqüència 87.7 MHz de la qual ell considera que n’és titular. Aquest ha entès que arran de l’entrada en vigor de la Llei 22/2005, de 29 de desembre, de la comunicació audiovisual de Catalunya era el Consell de l’Audiovisual de Catalunya qui havia de resoldre la seva sol·licitud.

Ara bé, resulta de tot l’expedient tramés pel conseller primer que, en aquests moments, el sol·licitant només gaudeix d’una adjudicació provisional que resta supeditada, superada la reglamentària inspecció, a l’adjudicació definitiva per part del Govern de la Generalitat de Catalunya. Per tant , és clar que en cap cas el sol·licitant pot gaudir de la renovació d’una concessió quan encara el Govern de la Generalitat no ha resolt l’adjudicació definitiva de la concessió per al servei de radiodifusió sonora per ones mètriques amb modulació de freqüència.

En tot cas, i en referència a la disposició transitòria cinquena Llei 22/2005, de 29 de desembre, de la comunicació audiovisual de Catalunya, cal dir que els expedients administratius la tramitació dels quals es va iniciar amb anterioritat a l’entrada en vigor de la Llei continuen essent tramitats per part de la unitat administrativa competent fins a la seva resolució, aplicant-se el procediment originàriament previst a aquests efectes, fins que es produeixi l’adequació al que estableix la Llei.

El Ple del Consell de l'Audiovisual de Catalunya, ha adoptat els següents,
ACORDS

1. Considerar que el Consell de l’Audiovisual de Catalunya no és competent per a resoldre la sol·licitud de pròrroga, presentada per la societat Ràdio El Masnou-Maresme, SA , de la concessió administrativa per a la gestió indirecta del servei de radiodifusió sonora en ones mètriques amb modulació de freqüència 87.7 MHz. 

2. Remetre la sol·licitud presentada així com totes les actuacions dutes a terme en aquest expedient a la Direcció General de Mitjans i Serveis de Difusió Audiovisuals al tractar-se d’un assumpte de la seva competència.

3. Comunicar aquest acord a l’interessat i al conseller primer la Generalitat de Catalunya.

Barcelona, 5 d’abril de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari
